Maatietopalvelu

Kyselyvastaus

**Asiakirjan tunnus:** KT1026

**Päivämäärä**: 27.03.2025

**Julkisuus:** Julkinen

**Mongolia / Suhtautuminen seksuaali- ja sukupuolivähemmistöihin**

**Mongolia / Attitudes towards sexual and gender minorities**

Kysymykset

1. Millainen on seksuaali- ja sukupuolivähemmistöjen Mongoliassa (lainsäädäntö ja yhteiskunnallinen asema)?
2. Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?
3. Onko seksuaali- ja sukupuolivähemmistöjen mahdollista saada viranomaissuojelua Mongoliassa?
4. Onko Mongoliassa mahdollista saada viranomaissuojelua perheväkivaltatilanteisiin (yleisesti sekä erityisesti seksuaali- ja sukupuolivähemmistöihin kuuluvilla)?
5. Onko Mongoliassa seksuaali- ja sukupuolivähemmistöjen järjestöjä tai muita tukitoimia? Miten järjestöihin ja ryhmien oikeuksia puolustaviin aktivisteihin suhtaudutaan?

Questions

1. How is the situation of sexual and gender minorities in Mongolia (legislation and social status)?
2. Have there been infringements or discrimination against sexual and gender minorities in recent years? What kind and by whom?
3. Is state protection available for members of sexual and gender minorities in Mongolia?
4. Is state protection for domestic violence situations available in Mongolia (in general and specifically for sexual and gender minorities)?
5. Are there NGOs or other support services for sexual and gender minorities in Mongolia? How are the attitudes against NGOs and activists defending the rights of these groups?

Seksuaali- ja sukupuoli-identiteettejä kuvaavien termien määrittely ei ole yksiselitteistä, ja länsimainen LGBT(IQ+) (lesbian, gay, bi, trans, inter, queer, suom. HLBT(IQ+)) -yleiskäsite on monitulkintainen, koska siinä luokitellaan tiettyjä sekä seksuaalista että sukupuolista identiteettiä kuvaavia termejä saman yleiskäsitteen alle, ja akronyymin käytetyt kirjainyhdistelmät myös vaihtelevat lähdeaineistossa. Tässä kyselyvastauksessa on erilaisten määrittelyjen ja seksuaali- ja sukupuoli- identiteettien moninaisuuden vuoksi käytetty pääosin yleiskäsitettä ”seksuaali- ja sukupuolivähemmistöt” ellei käytetty lähdeaineisto rajoitu nimenomaan tiettyihin vähemmistöryhmiin. Tietyissä kyselyvastauksen kohdissa käytetään lähdeaineiston mukaisesti LGBTI(+) -kirjainlyhennettä, jolloin on katsottu, että lähteissä raportoidut ilmiöt koskettavat kaikkia käytetyn termin sisältämiä seksuaali- ja sukupuolivähemmistöjen edustajia.

# Millainen on seksuaali- ja sukupuolivähemmistöjen asema Mongoliassa (lainsäädäntö ja yhteiskunnallinen asema)?

Lainsäädäntö

Mongolian lainsäädännössä samansukupuoliset seksuaaliset suhteet ovat sallittuja, mutta laki ei tunnusta samaa sukupuolta olevien avioliittoja.[[1]](#footnote-1) Syrjintä seksuaalisen suuntautumisen ja sukupuoli-identiteetin perusteella on laissa kiellettyä, ja seksuaalisen suuntautumisen perusteella tehdyn syrjinnän kriminalisoiva artikla lisättiin maan rikoslakiin vuonna 2015.[[2]](#footnote-2) Seksuaalisen suuntautumisen ja sukupuoli-identiteetin perusteella tehty syrjintä on kielletty myös tammikuussa 2022 voimaan tulleessa uudistetussa työlainsäädännössä.[[3]](#footnote-3) Maan rikoslaissa henkirikosten motiivina viha uhrin seksuaalista suuntautumista kohtaan on mainittu yhtenä raskauttavana ja rangaistuksia korottavana tekijänä.[[4]](#footnote-4)

Useat eri lähteet ovat raportoineet, että viime vuosien aikana toteutuneesta positiivisesta lainsäädännöllisestä kehityksestä huolimatta seksuaali- ja sukupuolivähemmistöjen syrjinnän kieltäviä lakeja ei toimeenpanna tehokkaasti käytännössä.[[5]](#footnote-5) Yhdysvaltojen ulkoministeriön (USDOS) mukaan käytännössä viranomaiset rekisteröivät kyseisten ryhmien syrjintätapauksia vain harvoin.[[6]](#footnote-6) Mongolialaisen seksuaali- ja sukupuolivähemmistöjen oikeuksia ajavan kansalaisjärjestön LGBT Centren sekä kansainvälisen LGBTI+ -ihmisoikeusjärjestö ILGA:n (International Lesbian, Gay, Bisexual and Intersex Association) elokuun 2022 raportissa esittämien tietojen mukaan rikoslain muutosten voimaantulon jälkeen vuosina 2017–2022 maan tuomioistuimissa ei oltu annettu yhtään ratkaisua seksuaalisen suuntautumisen tai sukupuoli-identiteetin perusteella tehdyn syrjinnän kieltävien lainkohtien perusteella. Raportin mukaan vuosina 2017–2021 syyttäjänvirasto oli rekisteröinyt 13 tapausta, joista kaksi oli siirretty oikeuskäsittelyyn.[[7]](#footnote-7)

Yhteiskunnallinen asema

YK:n ja ihmisoikeusjärjestöjen esittämien tietojen mukaan seksuaali- ja sukupuolivähemmistöryhmien syrjintä yhteiskunnan eri sektoreilla on jatkunut laajamittaisena viime vuosina.[[8]](#footnote-8) YK:n taloudellisten, sosiaalisten ja sivistyksellisten oikeuksien komitean mukaan seksuaali- ja sukupuolivähemmistöt kohtaavat laajalle levinnyttä syrjintää esimerkiksi työelämässä, asuntomarkkinoilla, terveydenhuollossa ja koulutuksessa.[[9]](#footnote-9) YK:n erityisraportoijan joulukuussa 2019 raportoimien tietojen mukaan kielteiset sosiaaliset asenteet, ennakkoluulot ja stigmatisaatio seksuaali- ja sukupuolivähemmistöjä sekä näiden oikeuksia puolustavia toimijoita vastaan olivat edelleen yleisiä Mongolian yhteiskunnassa.[[10]](#footnote-10)

Yhdysvaltojen ulkoministeriö (USDOS) mainitsee vuoden 2023 tapahtumia käsittelevässä ihmisoikeusraportissaan, että kansalaisjärjestöjen, Mongolian kansallisen ihmisoikeuskomission ja LGBTI+ -yhteisöjen raportoimien tietojen mukaan mongolialaiset yritykset palkkaavat harvoin henkilöitä, jotka kuuluvat avoimesti seksuaali- ja sukupuolivähemmistöihin, ja sukupuoli- tai seksuaali-identiteettinsä työpaikoilla paljastaneet henkilöt ovat joutuneet monissa tapauksissa syrjinnän ja irtisanomisten kohteiksi.[[11]](#footnote-11) Iso-Britanniassa toimivan kansainvälisesti seksuaali- ja sukupuolivähemmistöjen oikeuksia seuraavan ReportOUT -järjestön Mongoliassa toteuttaman kyselytutkimuksen mukaan yli 80 prosenttia LGBTI+ -ryhmiin kuuluvista vastaajista pyrki piilottamaan seksuaalisen suuntautumisensa tai sukupuoli-identiteettinsä työpaikoilla. Järjestön esittämien tietojen mukaan erityisiä haasteita työn löytämisessä kohtaavat transsukupuoliset, joista monet joutuvat turvautumaan laittomiin taloudellisiin selviytymismekanismeihin, kuten prostituutioon.[[12]](#footnote-12)

Useissa lähteissä esitettyjen tietojen perusteella seksuaali- ja sukupuolivähemmistöjen edustajiin kohdistuu koulutuksessa homofobisia asenteita, kiusaamista ja syrjintää sekä muiden oppilaiden että opettajien toimesta.[[13]](#footnote-13) LGBT Centren ja ILGA:n raportin mukaan heteronormatiiviset asenteet ulottuvat myös maan terveydenhuoltoon, ja seksuaali- ja sukupuolivähemmistöihin kuuluminen tulkitaan Mongolian terveydenhuollossa usein psyykkisenä sairautena, minkä seurauksena LGBTI+ -henkilöitä on ohjattu psykiatriseen hoitoon.[[14]](#footnote-14) USDOS:n mukaan kansalaisjärjestöt ovat raportoineet myös käytännöistä, joissa seksuaali- ja sukupuolivähemmistöjen edustajiin on vastoin heidän tahtoaan kohdistettu nk. eheytyshoitoja tai uskonnollisia rituaaleja seksuaalisen suuntautumisen tai sukupuoli-identiteetin ”korjaamiseksi”.[[15]](#footnote-15)

Yhteiskunnan eri aloilla esiintyvistä homofobisista asenteista ja stereotypioista huolimatta seksuaali- ja sukupuolivähemmistöt ovat raportoineet myös yhteiskunnallisen suhtautumisen asteittaisesta paranemisesta varsinkin nuoremman väestön keskuudessa.[[16]](#footnote-16) Esimerkiksi vuonna 2021 julkaistussa kyselytutkimuksessa vastaajat kokivat tilanteen olevan muuttumassa parempaan suuntaan.[[17]](#footnote-17) ReportOUT -järjestön kyselytutkimuksessa 49 prosenttia vastaajista koki seksuaali- ja sukupuolivähemmistöjen tilanteen olevan paranemassa Mongoliassa, kun 21 prosenttia vastaajista oli eri mieltä ja 30 prosenttia vastaajista ei osannut sanoa.[[18]](#footnote-18) Useat lähteet ovat korostaneet sosiaalisen median roolia kanavana, joka on helpottanut tiedon saavutettavuutta ja jakamista, seksuaali- ja sukupuoli-identiteettien avointa ilmaisua sekä vertaistukea.[[19]](#footnote-19)

Myös seksuaali- ja sukupuolivähemmistöjä tukevien julkisten tapahtumien näkyvyys ja osallistujamäärät ovat lisääntyneet viime vuosien aikana.[[20]](#footnote-20) Maan ensimmäinen Pride-kulkue järjestettiin Ulaanbaatarissa vuonna 2013, jolloin siihen osallistui 15 henkilöä, mutta 2019 osallistujia oli noin 250. LGBT Centren vuonna 2022 järjestämissä Pride-viikon virtuaalitapahtumissa osallistujia raportoitiin olleen yli 2000.[[21]](#footnote-21)

YK:n erityisraportoija raportoi vuonna 2019 että joissakin LGBTI -yhteisöjen järjestämissä mielenosoituksissa poliisi oli tarkastanut osanottajien henkilöllisyystodistuksia, ja toisinaan viranomaiset olivat rajoittaneet tai kieltäneet kokonaan tapahtumien järjestämisen moraalisiin syihin vedoten.[[22]](#footnote-22) LGBT Centren mukaan vuonna 2023 viranomaiset olivat kieltäneet Pride-kulkueen järjestämisen Ulaanbaatarin keskusaukiolla.[[23]](#footnote-23) Vuonna 2024 kulkue järjestettiin jälleen viiden vuoden tauon jälkeen.[[24]](#footnote-24)

ReportOut -kansalaisjärjestön vuoden 2023 raportin mukaan Mongolian julkiset LGBTI+ -yhteisöt ovat kuitenkin edelleen pieniä ja keskittyneet pääkaupunki Ulaanbaatariin, jossa yhteisöllä on joitakin kokoontumispaikkoja, mutta pääkaupungin ulkopuolella LGBTI+ -ryhmien näkyvyys on käytännössä olematonta.[[25]](#footnote-25)

Kulttuuriset ajattelumallit ja syrjintä perheissä ja lähiyhteisöissä

USDOS mainitsee vuoden 2023 tapahtumia käsittelevässä raportissaan, että vaikka asenteet LGBTI+ -ryhmiä kohtaan olivat parantuneet etenkin pääkaupunki Ulaanbaatarissa, kohtasivat LGBTI+ -ryhmät edelleen julkisissa tiloissa sekä kotiympäristöissä syrjintää ja lähisuhdeväkivaltaa sekä pelkoa kodittomuudesta. Suhtautuminen oli kaikkein kielteisintä maaseutualueilla.[[26]](#footnote-26)

Mongolian yhteiskunta on voimakkaan heteronormatiivinen, ja sosiaalinen paine ja odotukset perinteisten konservatiivisten sukupuoliroolien mukaiseen kulttuuriseen toimintaan ovat tyypillisesti voimakkaita.[[27]](#footnote-27) Vuonna 2021 päivätyn seksuaali- ja sukupuolivähemmistöihin kuuluvien mongolialaisten nuorten kokemuksia selvittäneen akateemisen tutkimuksen mukaan perheyhteisöissä miehiltä tyypillisesti odotetaan perhelinjan jatkamista seuraaville sukupolville avioitumisen ja lasten hankinnan kautta, ja naisten odotetaan siirtyvän toiseen perheeseen avioliiton solmittuaan. Tutkimuksen mukaan pelko kodittomuudesta, lähisuhdeväkivallasta ja perheensä hylkäämäksi tulemisesta olivat keskeisiä sukupuoli- ja seksuaali-identiteetin paljastamista rajoittavia tekijöitä seksuaali- ja sukupuolivähemmistöjen edustajilla.[[28]](#footnote-28) Saman tutkimusryhmän vuonna 2024 julkaiseman artikkelin mukaan LGBTI+ -ryhmiin kuuluvat nuoret joutuvat kohtaamaan nuoresta iästä lähtien voimakkaita häpeän tunteita ja syrjinnän ja väkivallan pelkoa Mongolian yhteiskunnassa.[[29]](#footnote-29) Tutkimuksissa on tunnistettu, että sosiaalisella stigmalla ja ymmärryksen puutteella on ollut Mongoliassa laajoja kielteisiä vaikutuksia seksuaali- ja sukupuolivähemmistöjen mielenterveyteen, ml. kohonneeseen itsemurhariskiin.[[30]](#footnote-30)

ReportOUT -kansalaisjärjestön vuonna 2023 julkaiseman tutkimuksen mukaan sosiaalisen stigman seurauksena seksuaali- ja sukupuolivähemmistöjen edustajat yleensä valikoivat tarkkaan, kenelle paljastavat todellisen seksuaalisen suuntautumisensa tai sukupuoli-identiteettinsä. Suurin osa kyselytutkimukseen vastanneista 238 LGBTI+ -ryhmien edustajista salasi identiteettinsä perheeltään ja lähiyhteisöiltään, sekä opiskelu- ja työelämässä että terveydenhuollossa. Tutkimuksen mukaan LGBTI+ -ryhmien edustajat yleisesti näkivät, että julkisessa elämässä toimiminen on helpompaa identiteetin piilottamisen kautta. Tutkimuksen mukaan pelko perheenjäsenten mahdollisista kostotoimenpiteistä estää monia paljastamasta identiteettiään lähiyhteisöissään.[[31]](#footnote-31)

Vuonna 2024 päivätyn akateemisen tutkimuksen mukaan myös Mongolian mediaympäristössä seksuaali- ja sukupuolivähemmistöjen esittäminen on usein stereotypisoivaa ja pilkallista.[[32]](#footnote-32)

# Onko seksuaali- ja sukupuolivähemmistöihin kohdistunut viime vuosina oikeudenloukkauksia tai syrjintää? Millaisia ja minkä tahojen toimesta?

LGBTI+ -ryhmien oikeuksia edistävien kansalaisjärjestöjen raportoimien tietojen mukaan seksuaali- ja sukupuolivähemmistöt kohtaavat Mongolian yhteiskunnassa laajalti kielteisiä stereotypioita ja stigmatisointia, ja syrjinnän, uhkausten ja väkivallan kohtaaminen on edelleen yleistä sekä perheympäristöissä että julkisissa tiloissa, kuten kouluissa.[[33]](#footnote-33) ReportOUT -kansalaisjärjestön vuonna 2023 toteuttaman kyselytutkimuksen mukaan noin 51 prosenttia vastanneista koki Mongolian turvattomaksi LGBTI+ -ryhmille. Noin 14 prosenttia vastanneista piti maata turvallisena. Maaseutualueiden osalta maata turvattomana pitävien osuus nousi 65 prosenttiin. Tutkimukseen vastanneista noin 59 prosenttia koki, että fyysinen väkivalta seksuaali- ja sukupuolivähemmistöjä vastaan on laajalle levinnyttä Mongoliassa, ja 88 prosenttia vastanneista näki, että julkisuudessa esitetty vihapuhe on yleistä.[[34]](#footnote-34)

LGBT Centren vuonna 2019 teettämän kyselytutkimuksen mukaan 79 prosenttia mongolialaisista seksuaali- ja sukupuolivähemmistöjen edustajista oli LGBTI+ -identiteettinsä perusteella kohdannut kiusaamista, syrjintää ja sosiaalista hyljeksintää. Lisäksi 45 prosenttia vastanneista oli joutunut perheessä tapahtuvan väkivallan kohteeksi, mistä 9,4 prosenttia oli kohdannut vakavaa fyysistä väkivaltaa.[[35]](#footnote-35) USDOS toteaa vuoden 2023 ihmisoikeusraportissaan, että LGBT Centren raportoimien tietojen perusteella väkivallan uhreiksi joutuivat useimmiten nuoret, joiden perheet olivat saaneet tietää heidän sukupuoli- tai seksuaali-identiteetistään.[[36]](#footnote-36)

USDOS raportoi vuonna 2022 tapauksesta, missä avoimesti LGBTI+ -ryhmään kuuluva suosittu sosiaalisen median vaikuttaja joutui pahoinpitelyn kohteeksi Arkhangain maakunnassa, koska tekijät syyttivät tätä häpeän tuottamisesta paikallisyhteisölle.[[37]](#footnote-37) Sama lähde raportoi ultranationalistisen ryhmittymän jakaneen Facebookissa vuonna 2022 kymmeniätuhansia näyttökertoja keränneitä live-videoita, joissa uhattiin LGBTI+ -ryhmien edustajia väkivallalla.[[38]](#footnote-38)

USDOS raportoi myös vuoden 2021 tapahtumia käsittelevässä ihmisoikeusraportissa, että Ulaanbaatarin varakuvernööri oli ilmaissut julkisesti LGBTI+ -ryhmien vastaisia kannanottoja sosiaalisessa mediassa, ja vaatinut Pride-päivien mainoksia poistettavaksi julkisen liikenteen mainospaikoilta. USDOS:n mukaan Pride-päivien järjestäjä LGBT Centre oli myös saanut useita tappouhkauksia anonyymeilta kansalaisilta. Mongolian kansallinen ihmisoikeuskomissio (NHRC) oli lähettänyt tapahtuman seurauksena varakuvernöörille ei-sitovan vaatimuksen julkiseen anteeksipyyntöön sekä kehotuksen järjestää kaupungin työntekijöille koulutusta seksuaalivähemmistöjen ja ihmisoikeusaktivistien oikeuksista,[[39]](#footnote-39) mutta syyttäjänvirasto myöhemmin hylkäsi LGBT Centren jättämän syrjintäkanteen.[[40]](#footnote-40)

Ihmisoikeusjärjestöt ja medialähteet raportoivat syyskuussa 2019 laajaa julkisuutta saaneesta tapauksesta, missä paikallinen ultranationalistinen *Bosoo Khukh Mongol -*järjestö ja paikallistelevisiokanavan kuvausryhmä houkuttelivat prostituoidun transsukupuolisen naisen hotellihuoneeseen, uhkasivat tätä väkivallalla ja pakottivat puhumaan kameran edessä työstään. Video jaettiin myöhemmin sosiaalisessa mediassa ja näytettiin paikalliskanavan uutislähetyksessä. Sosiaalisessa mediassa ultranationalistinen ryhmä jakoi samalla vihapuhetta sekä uhkauksia transsukupuolisten kaltoinkohtelusta ja häpäisystä.[[41]](#footnote-41) LGBT Centre auttoi uhria nostamaan tapauksesta rikossyytteen, mutta korkeimman oikeuden päätöksessä katsottiin, että uhri ei ollut kohdannut syrjintää sukupuoli-identiteettinsä perusteella ja syyte hylättiin.[[42]](#footnote-42)

LGBT Centre raportoi vuonna 2017 transsukupuolisen naisen joutuneen poliisiasemalla poliisien toteuttaman väkivallan ja nöyryytyksen kohteeksi. Järjestön esittämien tietojen mukaan poliisit olivat kaataneet naisen maahan, riisuneet tämän ja käyttäneet transfobista kieltä. Uhri raportoi tapauksesta kansalliselle ihmisoikeuskomissiolle, joka totesi myöhemmin poliisien toiminnan vastanneen kidutusta ja kehotti poliiseja noudattamaan lakeja ja kansainvälisiä sopimuksia, mutta ei määrännyt jatkotoimenpiteitä. LGBT Centren mukaan uhrin valitus ylemmille poliisiviranomaisille oli myös hylätty ilman asianmukaista tutkintaa. Samana vuonna järjestö raportoi myös tapauksesta, missä kadulla väkivaltaisen hyökkäyksen kohteeksi joutunut seksuaalivähemmistön edustaja ei ollut rikosraportin tehtyään saanut poliisilta apua tekijöiden löytämiseksi, vaikka hyökkäys oli tallentunut valvontakameraan.[[43]](#footnote-43)

# Onko seksuaali- ja sukupuolivähemmistöjen mahdollista saada viranomaissuojelua Mongoliassa?

YK on toistuvasti raporteissaan peräänkuuluttanut viranomaisilta tehokkaampia toimia seksuaali- ja sukupuolivähemmistöihin liitettyjen kielteisten stereotypioiden ja ennakkoluulojen torjumiseksi sekä oikeusturvan varmistamiseksi syrjintä- ja väkivaltatilanteissa.[[44]](#footnote-44) Amerikkalainen demokratian ja kansalaisvapauksien tilaa maailmanlaajuisesti monitoroiva Freedom House -kansalaisjärjestö mainitsee vuoden 2024 raportissaan, että historiallisesti tarkasteltuna HLBT+ -henkilöihin kohdistuvat raiskaukset ja muu seksuaalinen väkivalta eivät ole johtaneet rangaistuksiin Mongoliassa.[[45]](#footnote-45) Useissa lähteissä on raportoitu, että vaikka poliisin koulutusta LGBTI+ -ryhmien oikeuksista ja tietoutta seksuaali- ja sukupuolivähemmistöjen kohtaamasta väkivallasta on lisätty uuden lainsäädännön myötä, ovat kielteiset ja vihamieliset asenteet ja stereotypiat edelleen verrattain yleisiä maan poliisivoimissa.[[46]](#footnote-46) Raportit poliisihäirinnästä rikoksen uhreiksi joutuneita seksuaali- ja sukupuolivähemmistöjen edustajia kohtaan sekä kyseisten ryhmien ilmoittamien rikosten tutkimatta jättämisistä ovat jatkuneet myös lakimuutosten jälkeen.[[47]](#footnote-47)

Eri lähteissä esitettyjen tietojen perusteella laaja epäluottamus viranomaisia kohtaan estää usein seksuaali- ja sukupuolivähemmistöjen edustajia raportoimasta kohtaamastaan väkivallasta poliisille.[[48]](#footnote-48) YK:n erityisraportoija mainitsee huhtikuussa 2022 päivätyssä naisiin kohdistuvaa väkivaltaa käsittelevässä raportissaan, että seksuaali- ja sukupuolivähemmistöihin kohdistuvat negatiiviset stereotypiat ja ennakkoluulot ovat edelleen yleisiä myös viranomaisten keskuudessa, mikä näkyy sosiaalisena ja institutionaalisena syrjintänä. Raportin mukaan lesbo-, bi- ja transseksuaalisten naisten ja tyttöjen epäluottamus viranomaisia kohtaan on laajamittaista, mikä on johtanut merkittävään aliraportointiin sukupuoleen kohdistuvissa väkivaltatapauksissa. Raportin mukaan viranomaiset eivät aina myöskään reagoi raportoiduissa väkivaltatapauksissa, ja käytännössä kansalaisjärjestöjen tarjoamat tukipalvelut ovat tyypillisesti ainoita tai pääasiallisia turvakotien, psykososiaalisen tuen ja terveydenhuollon palvelujen tarjoajia seksuaali- ja sukupuolivähemmistöryhmiin kuuluville naisille.[[49]](#footnote-49)

ReportOUT -järjestön vuonna 2022 toteuttaman kyselytutkimuksen mukaan seksuaali- ja sukupuolivähemmistöjen edustajien luottamus poliisia ja oikeuslaitosta kohtaan on vähäistä, ja vain 5,6 prosenttia vastanneista uskoi saavansa oikeutta, jos raportoisi sukupuoli- tai seksuaali-identiteettinsä perusteella toteutetun väkivaltaisen hyökkäyksen viranomaisille. 69 prosenttia vastaajista uskoi poliisiväkivallan (verbaalisen ja fyysisen) olevan yleistä seksuaali- ja sukupuolivähemmistöjä vastaan, ja 79 prosenttia uskoi että seksuaali- ja sukupuolivähemmistöjen edustajien pidättäminen väärin perustein oli edelleen yleistä.[[50]](#footnote-50)

USDOS totesi vuoden 2020 tapahtumia käsittelevässä ihmisoikeusraportissa saaneensa raportteja poliisin LGBTI+ -henkilöihin kohdistamista mielivaltaisista pidätyksistä, valvonnasta ja häirinnästä, uhkauksista sekä fyysisistä ja seksuaalisista väkivallanteoista. Lisäksi vankiloissa LGBTI+ -henkilöiden raportoitiin kohdanneen seksuaalista ja fyysistä väkivaltaa muilta vangeilta.[[51]](#footnote-51)

YK:n taloudellisten, sosiaalisten ja sivistyksellisten oikeuksien komitean mukaan syrjintää kohdanneiden seksuaali- ja sukupuolivähemmistöjen oikeussuojan saatavuudessa on rajoitteita.[[52]](#footnote-52) YK:n erityisraportoijan huhtikuussa 2024 päivätyssä maan oikeuslaitoksen itsenäisyyttä käsittelevässä raportissa esittämien tietojen mukaan HLBT -yhteisöjen raportoimat syrjintätapaukset eivät tyypillisesti päädy oikeuskäsittelyyn muun muassa lain epäselvyyksien ja oikeushenkilöstön puutteellisen koulutuksen takia. Näiden vähemmistöyhteisöjen on myös vaikeaa saada oikeusapua. Erityisraportoijan mukaan myös suuren yleisön luottamus oikeuslaitokseen on ylipäänsä heikkoa, ja oikeuslaitosta pidetään usein maan korruptoituneimpana[[53]](#footnote-53) lainvalvontainstituutiona. Luottamusta heikentävät myös prosessien tehottomuus ja epäoikeudenmukaisuus.[[54]](#footnote-54)

# Onko Mongoliassa mahdollista saada viranomaissuojelua perheväkivaltatilanteisiin (yleisesti sekä erityisesti seksuaali- ja sukupuolivähemmistöihin kuuluvilla)?

Perheväkivaltaa käsittelevä lainsäädäntö

Mongolian lainsäädännössä perheväkivalta on kriminalisoitua,[[55]](#footnote-55) ja USDOS:n mukaan perheväkivallan tekijälle voi maan rikoslain perusteella seurata enimmillään kahden vuoden vankeusrangaistus.[[56]](#footnote-56) Vuodesta 2017 lähtien maassa on ollut myös voimassa perheväkivallan erikseen kieltävä laki (Law on Combatting Domestic Violence), jonka kautta on säädetty oikeudellinen perusta ja institutionaalinen kehys perheväkivaltaan puuttumiseksi sekä uhrien suojelemiseksi. Laissa on määritelty väkivallan uhreille erilaisia suojamekanismeja sekä säädetty viranomaisten vastuista perheväkivaltatilanteisiin puuttumiseksi ja niiden ehkäisemiseksi.[[57]](#footnote-57)

Perheväkivaltaa käsittelevien lakien toimeenpano

Useiden lähteiden tietojen perusteella perheväkivallan vastaista lainsäädäntöä ei toimeenpanna Mongoliassa tehokkaasti, ja perheväkivalta on lisääntyneestä huomiosta huolimatta maassa edelleen laajalle levinnyt ongelma.[[58]](#footnote-58)

YK:n erityisraportoijan huhtikuussa 2022 päivätyn erityisesti naisiin kohdistuvaa väkivaltaa käsittelevän raportin mukaan Mongolian hallitus on ottanut viime vuosien aikana merkittäviä toimia lähisuhdeväkivallan torjumiseksi, mikä on näkynyt muun muassa toimenpiteissä lainsäädännön muuttamiseksi sekä perheväkivaltaan keskittyvien viranomaiselinten perustamisessa sekä palvelujen järjestämisessä uhreille. Lähisuhdeväkivallan kieltävän lain voimaantulon jälkeen on perustettu moniammatillisia tiimejä ensikäden palvelujen tarjoamiseksi lähisuhdeväkivallan uhreille, mihin on kuulunut poliisiviranomaisia, sosiaalityöntekijöitä, terveydenhuollon työntekijöitä, psykologeja ja muiden ammattiryhmien edustajia.[[59]](#footnote-59) USDOS:n mukaan perheväkivallan torjuntaan on perustettu erityinen valtakunnallinen poliisiyksikkö, ja viranomaiset pitävät yllä tietokantaa perheväkivallan tekijöistä.[[60]](#footnote-60)

YK:n erityisraportoijan mukaan perheväkivaltaan liittyy kuitenkin Mongoliassa edelleen merkittävää sosiaalista stigmaa, mikä estää uhreja hakemasta apua ja raportoimasta väkivaltatapauksia viranomaisille. Myös viranomaisten kyvyssä vastata sukupuoleen perustuvaan väkivaltaan on havaittu puutteita, ja vanhoilliset sukupuolistereotypiat ja ennakkoluulot vaikuttavat edelleen usein käytännön tasolla sosiaalityöntekijöiden sekä poliisin suhtautumiseen perheväkivallan uhreihin. Usein viranomaisten suhtautumisessa perheyksikköjen koossa pysyminen asetetaan etusijalle yksilön oikeuksien sijaan, ja esimerkiksi lähisuhdeväkivaltaa kohdanneita naisia on painostettu peruuttamaan viranomaisille tehtyjä valituksia perheen tai rikoksentekijän sosiaalisen aseman tai maineen säilyttämiseksi.[[61]](#footnote-61) YK:n erityisraportoijan mukaan siviiliyhteiskunnan tapaustutkimusten perusteella lähisuhdeväkivaltatapauksissa uhrien turvatoimenpiteet ovat riittämättömiä, ja uhreja kohdellaan oikeusprosessissa usein syyllistäen ja sukupuolistereotypioiden kautta.[[62]](#footnote-62)

YK:n erityisraportoijan mukaan epämääräinen muotoilu Mongolian rikoslain lähisuhdeväkivaltaa käsittelevässä artiklassa on käytännössä toiminut lähisuhdeväkivallan uhrien oikeussuojaa rajoittavana tekijänä, koska kyseisen artiklan mukaan perheväkivallan on oltava toistuvaa täyttääkseen rikoksen tunnusmerkit. Käytännössä ensimmäiset raportoidut perheväkivaltatapaukset käsitellään Mongoliassa eri lain (Infringements Law) nojalla, minkä perusteella niistä voi seurauksena olla enintään 30 päivää vankeutta ja ”pakollista koulutusta”. On myös epäselvää, perustuuko väkivaltatapausten toistuvuuden arviointi poliisiraportteihin vai tuomioistuinten päätöksiin. Lainsäädäntö ei mahdollista suojelumääräyksien antamista, ellei asiaan ole aiemmin liittynyt rikosoikeudellista käsittelyä, mikä käytännössä voi estää korkean riskin tilanteissa uhreja saamasta suojelua ennen kuin toistuneita väkivallantekoja on tapahtunut ja niistä raportoitu.[[63]](#footnote-63)

Aasian alueen kehityshankkeita rahoittavan Aasian kehityspankin (Asian Development Bank) joulukuussa 2024 päivätyssä raportissa esitettyjen tietojen mukaan perheväkivaltalain voimaantulon jälkeen perustettujen perheväkivaltaa torjumaan pyrkivien viranomaisyksikköjen toiminnassa on merkittäviä puutteita. Näihin lukeutuvat puutteelliset resurssit, epäselvät roolit ja henkilöstön rajallinen ymmärrys perheväkivallasta, minkä seurauksena tukipalvelut perheväkivallan uhrien suojelemiseksi ovat jääneet tehottomiksi. Raportissa nostetaan esiin myös turvakotien kapasiteetin riittämättömyys ja se, etteivät olemassa olevat turvakodit täytä kansainvälisiä standardeja. Lisäksi todetaan, että köyhyys ja eriarvoisuus, jotka ovat pahentuneet koronaviruspandemian seurauksena, ovat osaltaan lisänneet työttömyyttä, alkoholismia ja väkivaltaa perheissä.[[64]](#footnote-64)

Myös Mongolian kansallinen ihmisoikeuskomissio (NHRCM) on peräänkuuluttanut maan viranomaisilta tehokkaampia toimia perheväkivaltaa käsittelevän lainsäädännön toimeenpanemiseksi. NHRCM suositteli lokakuussa 2019 päivätyssä raportissa poliisiviranomaisille lisäkoulutusta uhka-arvion tekemiseksi ja uhrin suojelemiseksi, ja ilmaisee huolensa puutteellisista resursseista perheväkivaltatapausten tutkimiseksi.[[65]](#footnote-65)

YK:n erityisraportoijan mukaan suurin osa välitöntä apua uhreille tarjoavista palveluista (ml. moniammatilliset tiimit, ”one-stop” -palvelukeskukset ja hätämajoitukset) ovat priorisoineet avun tarjoamisen alaikäisille lapsille. Turvakotien kokonaismäärä on alhainen, minkä seurauksena kansalaisjärjestöt ovat joutuneet ottamaan merkittävää roolia omien vastaavien palvelujen kehittämiseksi uhreille. Kansalaisjärjestöt tarjoavat maassa joitakin tukipalveluja, kuten turvakoteja, oikeudellista neuvontaa ja psykologipalveluja väkivallan uhreille. YK:n erityisraportoijan naisten asemaa käsittelevässä raportissa todetaan että seksuaali- tai sukupuolivähemmistöjen kohdalla voimakkaan sosiaalisen stigman seurauksena kansalaisjärjestöjen kerrotaan olevan pääasiallisia ja monilla alueilla ainoita sukupuolisensitiivisten palvelujen tarjoajia. Nämä kärsivät kuitenkin resurssien puutteesta, eikä valtio tyypillisesti rahoita kansalaisjärjestöjen järjestämiä palveluja.[[66]](#footnote-66)

USDOS:n mukaan maassa toimii poliisin, kansalaisjärjestöjen, paikallisviranomaisten tai sairaaloiden ylläpitämänä yhteensä 20 turvakotia sekä 17 lyhytaikaista hätämajoitusta tarjoavaa ”one-stop” -palvelukeskusta lähisuhdeväkivallan uhreille. Turvakotien ja palvelukeskusten vähäinen määrä etenkin maaseutualueilla luo rajoitteita niiden saavutettavuuteen.[[67]](#footnote-67)

Perheväkivallan yleisyys ja yhteiskunnalliset asenteet

YK:n ihmisoikeusneuvoston maaliskuussa 2020 päivätyssä raportissa todetaan, että lähisuhdeväkivalta on erittäin yleistä Mongoliassa, ja esimerkiksi 57,9 prosenttia maan naisista on YK:n maatiimin kokoamien tietojen mukaan kohdannut puolisoltaan väkivaltaa jossakin muodossa. Raportissa esitettyjen tietojen mukaan lakimuutosten myötä oli tapahtunut edistystä yleisessä tietoisuudessa sekä perheväkivallan uhrien oikeudellisessa suojassa ja julkisissa palveluissa, mutta yhteiskunnallisissa asenteissa perheväkivalta miellettiin tyypillisesti edelleen perheen sisäiseksi asiaksi.[[68]](#footnote-68)

YK:n Mongoliassa toimivien eri organisaatioiden lokakuun 2022 yhteisen julkilausuman mukaan koronapandemian aikana perheväkivaltatapausten määrässä oli nähty huomattavaa kasvua, mikä oli jatkunut edelleen vuonna 2022. Julkilausuman mukaan vuoden 2022 ensimmäisen seitsemän kuukauden aikana raportoitiin poliisille 6263 perheväkivaltatapausta, mikä oli 19 prosenttia suurempi luku edellisvuoteen verrattuna. Yli 95 prosenttia perheväkivallan toteuttajista oli miehiä.[[69]](#footnote-69)

Mongolian hallituksen vuonna 2022 YK:n kidutuksenvastaiselle komitealle raportoimien tietojen mukaan vuonna 2018 maassa luotiin uusi perheväkivaltatietokanta (eGBV), joka integroitiin poliisin puhelu- ja rekisteröintijärjestelmään, ja vuodesta 2019 lähtien tilastotieto perheväkivaltatapauksista on lisääntynyt. Virallisten tietojen mukaan esimerkiksi vuonna 2019 poliisille kyseisenä vuonna raportoidusta 985 perheväkivaltaan liittyvästä rikkeestä rikoksen tunnusmerkit täyttyivät 207 tapauksessa. Virallisten tietojen mukaan vuonna 2017 raportoitiin ja tutkittiin 223 lähisuhdeväkivaltaa koskevaa rikostapausta, kun vuonna 2018 tapauksia oli 210, vuonna 2019 207 ja vuoden 2020 yhdeksän ensimmäisen kuukauden aikana 253.[[70]](#footnote-70)

# Onko Mongoliassa seksuaali- ja sukupuolivähemmistöjen järjestöjä tai muita tukitoimia? Miten järjestöihin ja ryhmien oikeuksia puolustaviin aktivisteihin suhtaudutaan?

ReportOUT -kansalaisjärjestön vuoden 2023 raportin mukaan Mongolian seksuaali- ja sukupuolivähemmistöjen oikeuksia puolustava, Ulaanbaatarissa toimiva kansalaisjärjestö LGBT Centre perustettiin vuonna 2007, ja se on ainoa rekisteröity seksuaali- ja sukupuolivähemmistöihin keskittyvä kansalaisjärjestö maassa. LGBT Centre tarjoaa mm. oikeudellista neuvontaa syrjintätapauksissa, toteuttaa tutkimuksia ja toimittaa joitain terveydellisiä palveluja sekä yhteisöllistä tukea LGBTI+ -ryhmien jäsenille. LGBT Centre on järjestänyt koulutusta myös maan poliisivoimille seksuaali- ja sukupuolivähemmistöjen oikeuksista, ja näiden ryhmien kohtaamista vihapuheesta, väkivallasta ja syrjinnästä.[[71]](#footnote-71)

Raportin mukaan vuosien mittaan maassa on toiminut myös joitakin muita LGBTI+ -organisaatioita, mutta nämä ovat sittemmin lopettaneet toimintansa. Raportin mukaan Ulaanbataarissa toimiva Youth-4-Health -kansalaisjärjestö tarjoaa joitain seksuaaliterveyteen liittyviä palveluja, kuten sukupuolitautien ja HIV:n ehkäisemiskoulutusta, erityisesti homomiehille ja transnaisille. ReportOUT -järjestön tekemän kyselytutkimuksen mukaan 61 prosentin vastanneista mielestä tukipalveluja ei ole riittävästi LGBTI+ -ryhmille, ja LGBT Centren lisäksi ainoastaan sosiaalinen media nousi kyselyssä keskeiseksi tiedon ja tuen lähteeksi ryhmien keskuudessa.[[72]](#footnote-72)

Kesäkuussa 2024 päivätyssä Global Press Journal -median LGBT Centre -organisaation toimintaa käsittelevässä uutisartikkelissa todetaan, että LGBT Centre tekee yhteistyötä ja saa rahoitusta kansainvälisiltä organisaatioilta, kuten Canada Fundilta ja Asia Foundationilta. Artikkelin mukaan maassa toimii muitakin seksuaali- ja sukupuolivähemmistöryhmien parissa osana palvelukokonaisuuttaan työskenteleviä organisaatioita, kuten Youth Health Center sekä Youth Lead Mongolia, jotka keskittyvät erilaisten riskiryhmien terveydenhuollon haasteisiin. Artikkelin mukaan maassa on LGBT Centren lisäksi myös muita seksuaali- ja sukupuolivähemmistöystävällisiä julkisia tiloja ja kokoontumispaikkoja, ml. kaksi baaria, yökerho sekä osio julkisessa kirjastossa.[[73]](#footnote-73)

USDOS:n mukaan yleisesti ottaen erilaiset ihmisoikeusjärjestöt voivat toimia maassa ilman viranomaisten asettamia rajoituksia, monitoroida ihmisoikeustilannetta ja julkaista tutkimuksia ja havaintoja maan ihmisoikeusolosuhteista.[[74]](#footnote-74) Mongolia hyväksyi huhtikuussa 2021 ihmisoikeusaktivistien oikeuksien suojelemiseksi säädetyn lain (Law on the Legal Status of Human Rights Defenders), joka oli ensimmäinen laatuaan koko Aasian alueella.[[75]](#footnote-75) ReportOUT -järjestön mukaan LGBTI+ -ryhmien kohdalla myös ihmisoikeusaktivistien suojelemiseksi säädetyn lain toimeenpano voidaan nähdä kuitenkin rajallisena, kun otetaan huomioon edelleen jatkuneet puutteet viranomaissuojelussa LGBTI+ -ryhmiä ja näiden puolesta puhuvia aktivisteja kohtaan.[[76]](#footnote-76)

## Lähteet

Al Jazeera 9.10.2019. *Charges in Mongolia LGBT attack hint at changing attitudes*. <https://www.aljazeera.com/news/2019/10/9/charges-in-mongolia-lgbt-attack-hint-at-changing-attitudes> (käyty 17.3.2025).

ADB (Asian Development Bank) 12/2024. *Mongolia: Combating Domestic Violence Against Women and Children*. <https://www.adb.org/sites/default/files/project-documents/51217/51217-001-pcr-en.pdf> (käyty 24.3.2025).

Bertelsmann Stiftung 2024. *BTI 2024 Country Report: Mongolia*. <https://bti-project.org/fileadmin/api/content/en/downloads/reports/country_report_2024_MNG.pdf> (käyty 24.3.2025).

Equaldex [päiväämätön]. *LGBT Rights in Mongolia*. <https://www.equaldex.com/region/mongolia> (käyty 24.3.2025).

Freedom House 2025. *Freedom in the World 2024: Mongolia*. <https://freedomhouse.org/country/mongolia/freedom-world/2024> (käyty 19.3.2025).

Ganbaatar, Dorjjantsan; Vaughan, Cathy; Akter, Shahinoor; Myagmarjav, Sugarmaa & Bohren, Meghan 6/2024. Navigation of self-conflict and role of self-acceptance within LGBTQ+ young people in contemporary Mongolia. *Children and Youth Services Review*, vol 161. Saatavilla: <https://www.sciencedirect.com/science/article/pii/S0190740924002238?via%3Dihub> (käyty 19.3.2025).

Ganbaatar, Dorjjantsan; Vaughan, Cathy; Akter, Shahinoor & Bohren, Meghan 6.11.2021. Exploring the identities and experiences of young queer people in Mongolia using visual research methods. *Culture, Health & Sexuality*. Saatavilla: <https://rest.neptune-prod.its.unimelb.edu.au/server/api/core/bitstreams/af7cfdef-17c6-537d-8de6-4b552f315859/content> (käyty 19.3.2025).

Global Press Journal 26.6.2024. *‘I Am Coming Home’: A Rare LGBT-Safe Space in Mongolia*. <https://globalpressjournal.com/asia/mongolia/coming-home-rare-lgbt-safe-space-mongolia/> (käyty 19.3.2025).

ILGA (International Lesbian, Gay, Bisexual, Trans, and Intersex Association) 2020. *State-Sponsored Homophobia: Global Legislation Overview Update*. Saatavilla: <https://www.ecoi.net/en/file/local/2044751/ILGA_World_State_Sponsored_Homophobia_report_global_legislation_overview_update_December_2020.pdf> (käyty 19.3.2025).

LGBT Centre & ILGA (International Lesbian, Gay, Bisexual, Trans, and Intersex Association) 29.8.2022. *MONGOLIA: The UN Committee on the Economic, Social and Cultural Rights Protection of the Rights of LGBTI persons*. Saatavilla: <https://lifos.migrationsverket.se/dokument?documentAttachmentId=49540> (käyty 19.3.2025).

LGBT Centre 3.10.2019. *Submission to the Human Rights Council at the 36th Session of the Universal Periodic Review: Mongolia*. Saatavilla: <https://uprdoc.ohchr.org/uprweb/downloadfile.aspx?filename=7822&file=EnglishTranslation> (käyty 17.3.2025).

Macongolia 9.12.2018. *Being LGBT in Mongolia*. <https://macongolia.com/2018/12/09/being-lgbt-in-mongolia/> (käyty 19.3.2025).

Menarndt / The Establishment 15.8.2018. *Mongolian Pride: LGBTQ Activism In One Developing Country*. <https://theestablishment.co/mongolian-pride-lgbtq-activism-in-one-developing-country/index.html> (käyty 19.3.2025).

NHRCM (National Human Rights Commission of Mongolia) 10/2019. *The Submission of the National Human Rights Commission of Mongolia (NHRCM) to the Third Cycle of the Universal Periodic Review (UPR) of the United Nations Human Rights Council*. Saatavilla: <https://uprdoc.ohchr.org/uprweb/downloadfile.aspx?filename=7838&file=EnglishTranslation> (käyty 21.3.2025).

The National Legal Institute of Mongolia 22.12.2016. *Law of Mongolia on Combatting Domestic Violence*. Epävirallinen englanninkielinen käännös. <https://legalinfo.mn/mn/edtl/16532054754771> (käyty 18.3.2025).

OHCHR (United Nations Office of the High Commissioner for Human Rights) 30.4.2021. *Mongolia: New law to protect human rights defenders*. <https://www.ohchr.org/en/stories/2021/04/mongolia-new-law-protect-human-rights-defenders> (käyty 24.3.2025).

ReportOUT 2023. *OUT in Mongolia: The Lived Experiences of LGBQTI Mongolians*. <https://www.reportout.org/_files/ugd/752ae3_e51af04e86f54d34a6abd0a3e384ad2d.pdf> (käyty 19.3.2025).

UN CAT (United Nations Committee against Torture) 5.4.2022. *Third periodic report submitted by Mongolia under article 19 of the Convention pursuant to the simplified reporting procedure, due in 2020*\*. <https://docs.un.org/en/CAT/C/MNG/3> (käyty 21.3.2025).

UN CESCR (United Nations Committee on Economic, Social and Cultural Rights) 10.11.2022. *Concluding observations on the fifth periodic report of Mongolia\**. <https://docs.un.org/en/E/C.12/MNG/CO/5> (käyty 13.3.2025).

UNDP

25.11.2022. *Joint Statement of the United Nations in Mongolia on the 16 Days of Activism Against Gender-Based Violence*. <https://www.undp.org/mongolia/press-releases/joint-statement-united-nations-mongolia-16-days-activism-against-gender-based-violence> (käyty 24.3.2025).

2016. *Mongolia Human Development Report 2016: Building a Better Tomorrow: Including Youth in the Development of Mongolia*. Saatavilla: <https://www.ecoi.net/en/file/local/1134099/3230_1480070009_mongolia-human-devlopment-report-2016-english-full-report-2016-06-28.pdf> (käyty 14.3.2025).

UNDP (United Nations Development Programme) & USAID (United States Agency for International Development) 2014. *Being LGBT in Asia: Mongolia Country Report*. <https://www.undp.org/sites/g/files/zskgke326/files/migration/mn/Being-LGBT-in-Asia-Mongolia-Country-Report_Eng.pdf> (käyty 19.3.2025).

UNFE (United Nations Free & Equal) 18.10.2024. *Marching Towards Equality in Mongolia*. <https://www.unfe.org/updates/marching-towards-equality-in-mongolia> (käyty 24.3.2025).

UN HRC (United Nations Human Rights Council)

15.4.2024. *Visit to Mongolia Report of the Special Rapporteur on the independence of judges and lawyers, Margaret Satterthwaite\**. <https://docs.un.org/en/A/HRC/56/62/Add.2> (käyty 18.3.2025).

20.4.2022. *Visit to Mongolia Report of the Special Rapporteur on violence against women, its causes and consequences, Reem Alsalem\**. <https://docs.un.org/en/A/HRC/50/26/Add.1> (käyty 18.3.2025).

6.3.2020. *Compilation on Mongolia Report of the Office of the United Nations High Commissioner for Human Rights*. <https://docs.un.org/en/A/HRC/WG.6/36/MNG/2> (käyty 19.3.2025).

26.12.2019. *Visit to Mongolia. Report of the Special Rapporteur on the situation of human rights defenders\**. <https://docs.un.org/en/A/HRC/43/51/Add.2> (käyty 19.3.2025).

USDOS (United States Department of State)

2024. *Mongolia 2023 Human Rights Report*. <https://www.state.gov/wp-content/uploads/2024/03/528267-MONGOLIA-2023-HUMAN-RIGHTS-REPORT.pdf> (käyty 19.3.2025).

2023. *Mongolia 2022 Human Rights Report*. <https://www.state.gov/wp-content/uploads/2023/03/415610_MONGOLIA-2022-HUMAN-RIGHTS-REPORT.pdf> (käyty 17.3.2025).

2022. *Mongolia 2021 Human Rights Report*. <https://www.state.gov/wp-content/uploads/2022/03/313615_MONGOLIA-2021-HUMAN-RIGHTS-REPORT.pdf> (käyty 17.3.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. ILGA 2020, s. 102, 328; Equaldex [päiväämätön]. [↑](#footnote-ref-1)
2. ILGA 2020, s. 205; UN HRC 26.12.2019, s. 13. [↑](#footnote-ref-2)
3. LGBT Centre & ILGA 29.8.2022, s. 2. [↑](#footnote-ref-3)
4. ILGA 2020, s. 245. [↑](#footnote-ref-4)
5. UN HRC 15.4.2024, s. 11; USDOS 2024, s. 24–25; ReportOUT 2023, s. 37; LGBT Centre & ILGA 29.8.2022, s. 4–5. [↑](#footnote-ref-5)
6. USDOS 2024, s. 24. [↑](#footnote-ref-6)
7. LGBT Centre & ILGA 29.8.2022, s. 4. [↑](#footnote-ref-7)
8. UN CESCR 10.11.2022, s. 4; Freedom House 2025; ReportOUT 2023, s. 41. [↑](#footnote-ref-8)
9. UN HRC 6.3.2020, s. 3, UN CESCR 10.11.2022, s. 4. [↑](#footnote-ref-9)
10. UN HRC 26.12.2019, s. 13. [↑](#footnote-ref-10)
11. USDOS 2024, s. 24–25. [↑](#footnote-ref-11)
12. ReportOUT 2023, s. 14. [↑](#footnote-ref-12)
13. USDOS 2024, s. 25; UNDP & USAID 2014, s. 28–29; Ganbaatar ym. 6.11.2021, s. 9. [↑](#footnote-ref-13)
14. LGBT Centre & ILGA 29.8.2022, s. 10. [↑](#footnote-ref-14)
15. USDOS 2024, s. 25. [↑](#footnote-ref-15)
16. Ganbaatar ym. 6.11.2021, s. 11; [↑](#footnote-ref-16)
17. Ganbaatar ym. 6.11.2021, s. 13. [↑](#footnote-ref-17)
18. Ganbaatar ym. 6.11.2021, s. 48. [↑](#footnote-ref-18)
19. Ganbaatar ym. 6.11.2021, s. 11, 13; Macongolia 9.12.2018; ReportOUT 2023, s. 20, 48, 51. [↑](#footnote-ref-19)
20. Freedom House 2025; ReportOUT 2023, s. 23. [↑](#footnote-ref-20)
21. ReportOUT 2023, s. 23. [↑](#footnote-ref-21)
22. UN HRC 26.12.2019, s. 11. [↑](#footnote-ref-22)
23. USDOS 2024, s. 26. [↑](#footnote-ref-23)
24. UNFE 18.10.2024. [↑](#footnote-ref-24)
25. ReportOUT 2023, s. 23, 24. [↑](#footnote-ref-25)
26. USDOS 2024, s. 24. [↑](#footnote-ref-26)
27. Ganbaatar ym. 6.11.2021, s. 9–10; ReportOUT 2023, s. 16. [↑](#footnote-ref-27)
28. Ganbaatar ym. 6.11.2021, s. 9. [↑](#footnote-ref-28)
29. Ganbaatar ym. 6/2024, s. 3. [↑](#footnote-ref-29)
30. UNDP 2016, s. 124; Ganbaatar ym. 6/2024, s. 3; ReportOUT 2023, s. 22, 30. [↑](#footnote-ref-30)
31. ReportOUT 2023, s. 16, 41. [↑](#footnote-ref-31)
32. Ganbaatar ym. 6/2024, s. 3. [↑](#footnote-ref-32)
33. ILGA 2020, s. 133; LGBT Centre & ILGA 29.8.2022, s. 10; ReportOUT 2023, s. 13–14, 43. [↑](#footnote-ref-33)
34. ReportOUT 2023, s. 41, 42–43. [↑](#footnote-ref-34)
35. Ganbaatar ym. 6/2024, s. 2. [↑](#footnote-ref-35)
36. USDOS 2023, s. 17. [↑](#footnote-ref-36)
37. USDOS 2022, s. 22. [↑](#footnote-ref-37)
38. USDOS 2023, s. 17. [↑](#footnote-ref-38)
39. USDOS 2022, s. 22. [↑](#footnote-ref-39)
40. USDOS 2023, s. 18. [↑](#footnote-ref-40)
41. LGBT Centre & ILGA 29.8.2022, s. 4; Al Jazeera 9.10.2019. [↑](#footnote-ref-41)
42. LGBT Centre & ILGA 29.8.2022, s. 4. [↑](#footnote-ref-42)
43. LGBT Centre 3.10.2019, s. 4. [↑](#footnote-ref-43)
44. UN HRC 26.12.2019, s. 13; UN HRC 6.3.2020, s. 3. [↑](#footnote-ref-44)
45. Freedom House 2024. [↑](#footnote-ref-45)
46. USDOS 2021, s. 22; ReportOUT 2023, s. 23; Menarndt / The Establishment 15.8.2018. [↑](#footnote-ref-46)
47. ReportOUT 2023, s. 23; USDOS 2021, s. 22; LGBT Centre 3.10.2019, s. 4. [↑](#footnote-ref-47)
48. ReportOUT 2023, s. 37; UN HRC 20.4.2022, s. 7; [↑](#footnote-ref-48)
49. UN HRC 20.4.2022, s. 7, 15. [↑](#footnote-ref-49)
50. ReportOUT 2023, s. 34–35, 60. [↑](#footnote-ref-50)
51. USDOS 2021, s. 22; USDOS 2024, s. 24. [↑](#footnote-ref-51)
52. UN CESCR 10.11.2022, s. 4. [↑](#footnote-ref-52)
53. Korruptio on maassa laajamittainen ongelma, millä on laajoja vaikutuksia eri yhteiskunnan sektoreille ja viranomaistoimintaan. (Bertelsmann Stiftung 2024, s. 41; Freedom House 2024; USDOS 2024, s. 15). [↑](#footnote-ref-53)
54. UN HRC 15.4.2024, s. 11. [↑](#footnote-ref-54)
55. USDOS 2024, s. 18; UN HRC 20.4.2022, s. 3. [↑](#footnote-ref-55)
56. USDOS 2024, s. 18. [↑](#footnote-ref-56)
57. The National Legal Institute of Mongolia 22.12.2016. [↑](#footnote-ref-57)
58. USDOS 2024, s. 18–19; UN HRC 20.4.2022, s. 3–4, 10, 12; ADB 12/2024, s. 1–2; NHRCM 10/2019, s. 7–8. [↑](#footnote-ref-58)
59. UN HRC 20.4.2022, s. 4, 8. [↑](#footnote-ref-59)
60. USDOS 2024, s. 18–19. [↑](#footnote-ref-60)
61. UN HRC 20.4.2022, s. 8, 10, 12. [↑](#footnote-ref-61)
62. UN HRC 15.4.2024, s. 11. [↑](#footnote-ref-62)
63. UN HRC 20.4.2022, s. 3–4. [↑](#footnote-ref-63)
64. ADB 12/2024, s. 1–2. [↑](#footnote-ref-64)
65. NHRCM 10/2019, s. 7–8. [↑](#footnote-ref-65)
66. UN HRC 20.4.2022, s. 7, 10. [↑](#footnote-ref-66)
67. USDOS 2024, s. 18–19. [↑](#footnote-ref-67)
68. UN HRC 6.3.2020, s. 8. [↑](#footnote-ref-68)
69. UNDP 25.11.2022. [↑](#footnote-ref-69)
70. UN CAT 5.4.2022, s. 29–31. [↑](#footnote-ref-70)
71. ReportOUT 2023, s. 15, 21, 23. [↑](#footnote-ref-71)
72. ReportOUT 2023, s. 23, 49. [↑](#footnote-ref-72)
73. Global Press Journal 26.6.2024. [↑](#footnote-ref-73)
74. USDOS 2024, s. 17. [↑](#footnote-ref-74)
75. ReportOUT 2023, s. 24, 50; OHCHR 30.4.2021. [↑](#footnote-ref-75)
76. ReportOUT 2023, s. 50. [↑](#footnote-ref-76)